Luister: ‘Kaap’ lê Jan Blohm na aan die hartJan Blohm kuier in die Maroela Media-ateljee. (Foto: Maroela Media) In hul jongste enkelsnit, “Kaap”, vertel die rockduo Velvetblohm ŉ ongekompliseerde storie van teleurstelling, maar ook vernuwing. Jan Blohm en Ryno Velvet, wat saam dié duo vorm, het albei al menigmaal oor die liefde gesing en in “Kaap” word dié tema voortgesit. Die liedjie gaan grootliks oor ŉ vakansieromanse wat tot ŉ einde kom en die sentiment wat daarmee gepaard gaan. “Die Kaap is ŉ baie spesiale plek vir my en die beste manier hoe ek kon beskryf hoe dit is om iemand in die Kaap te mis, is met die lirieke van ‘Kaap’. “Die lirieke lui: ‘Die Kaap is nie dieselfde sonder jou nie, die lug is nie so blou nie. Als lyk anders, als voel anders sonder jou en dit is hoe baie ek jou mis’,” vertel Blohm in die Maroela Media-ateljee. “Kaap” is ŉ kontemporêre rock-snit uit hul eie pen en dit is deur Tertius Human, wat ook vir “Tussen die lyne” verantwoordelik was, vervaardig. Velvetblohm het aanhangers vroeër vanjaar met “Tussen die lyne”, hul eerste enkelsnit, verras. Hoewel Blohm en Velvet reeds in 2006 en 2009 saam getoer het, het die idee vir ŉ Velvetblohm-produksie eers aan die einde van 2021 posgevat toe hulle weer besluit het om saam op te tree. Wat begin het as ŉ manier om hul grootste treffers op ŉ besondere manier met aanhangers te deel, het saam met Kobie Koen van Vonk Musiek ŉ geleentheid geword om nuwe materiaal die lig te laat sien. Die duo is opgewonde om nog musiek uit die Velvetblohm-stal bekend te stel en aanhangers kan uitsien na ŉ konsepalbum wat later vanjaar uitgereik word. Wanneer Blohm nie op die verhoog is nie, geniet hy dit om te skilder en beeldhouwerk te doen. Hy is ook die eienaar van die Jan Blohm-kunsgalery en Blohmhuis-teater en aanlyn winkel in die Strand. “Blohmhuis-teater bied intieme vertonings vir besoekers en kunstenaars en om hierdie droom te kon bewaarheid is werklik ŉ seën. Ek sien baie uit om dié projek verder te sien ontwikkel,” sê Blohm. Velvet is benewens sy werk as musikant ook ŉ grafiese ontwerper en fotograaf en geniet dit om musiek vir spesiale projekte te vervaardig. Hy het onlangs saam met Fred den Hartog, Middelvinger en Albert Frost aan ŉ rock-album begin werk en skryf ook graag liedjies vir ander kunstenaars. “Kaap” is op alle groot digitale platforms beskikbaar.